
Japán nyelv és kultúra oktatása meséken keresztül - setsuwa a buddhista hitéleti oktatásban.

Dolgozatom célja, hogy egy olyan tanulási és tanítási módszert mutasson be, mely segíti a diákokat abban, hogy a japán nyelv és a klasszikus japán nyelv számos nehézséggel járó elsajátítását játékos tanulással könnyítsék. A japán tanmesék (setsuwák) a japán buddhizmus tanulmányozásához, kutatásához szükséges ismeretek elsajátításához egyfajta kapaszkodót biztosíthatnak, olyan szavakat, történeteket ismerhetnek meg, melyekhez a további ismereteiket biztonsággal kapcsolhatják.
A japán nyelv tanulása során egy hatalmas, komplex rendszer átlátása szükséges. E nélkül a buddhista szaknyelv és a klasszikus japán nyelv megértése szinte lehetetlen feladat. A korai japán kultúra s a buddhista szaknyelv minél hamarabbi megismerését segíthetik az egyszerű tanmesék, melyek szép számmal tartalmaznak buddhista elemeket.
Dolgozatomban érintőlegesen kitérek a japán nyelv és irodalom buddhizmussal való kapcsolatára, ezen belül pedig részletesen bemutatom a Konjaku Monogatarit, mely a legnagyobb setsuwa gyűjtemény. Elemzem kialakulásának körülményeit és szerkezetét annak érdekében, hogy érthetővé tegyem hasznosságát az oktatásban való felhasználásban. Szót ejtek még a Boldizsár Ildikó által alkalmazott meseterápiáról, a mesék olvasóra való pozitív hatásáról, a „meseterápiás szemlélet” oktatásban való alkalmazhatóságáról..
Végezetül ismertetem a mesékkel való tanítás gyakorlati kivitelezésének lehetőségeit. Három lehetséges verziót emelnék ki:
· magyarra fordított mese olvasása
· modern japán szöveg olvasása
· a klasszikus eredeti olvasása
Hogy a fenti három lehetőség közül melyiket választjuk, az a diákcsoport szintjétől, valamint irányultságától függ. A cél természetesen az, hogy a csoport eljusson a harmadik szintig, azaz klasszikus eredetiben tudjon olvasni történeteket, vallási és filozófiai munkákat. Az egyszerűbb történetek által a tanuló könnyebben megszokhatja a klasszikus japán nyelvezetét, nyelvtanát, így a későbbiekben kevesebb nehézséggel kell számolnia, ha olyan gondolkodók tanulmányozására, fordítására adná a fejét, mint például Yoshida Kenkō vagy Shinran.



